b'\n_START_ARTICLE_\nBalti\xc5\xa1ka dr\xc5\xbeava\n_START_PARAGRAPH_\nBalti\xc5\xa1ke dr\xc5\xbeave oz. Baltske dr\xc5\xbeave je skupen naziv za tri evropske dr\xc5\xbeave, ki le\xc5\xbeijo ob Baltskem morju: Litvo, Latvijo in Estonijo._NEWLINE_Estonijo poseljujejo potomci Baltskih Fincev, Latvijci in Litvanci pa so si kulturno bli\xc5\xbeje med seboj, oboji so potomci Baltov. Ti trije narodi so na tem obmo\xc4\x8dju vzpostavili svojo neodvisnost tik po prvi svetovni vojni, po ve\xc4\x8d stoletjih tuje prevlade. Po podpisu pakta Ribbentrop-Molotov leta 1939 je Rde\xc4\x8da armada vkorakala v Poljsko in Baltske dr\xc5\xbeave, ki so ob gro\xc5\xbenji z invazijo podpisale pakt o vzajemni pomo\xc4\x8di. Do sredine leta 1940 je Rde\xc4\x8da armada zasedla celotno ozemlje teh dr\xc5\xbeav in v vseh nastavila prosovjetsko oblast, ki je izglasovala priklju\xc4\x8ditev Sovjetski zvezi. Pod sovjetsko oblastjo so ostale do leta 1990 oz. 1991, ko so vse tri ponovno razglasile neodvisnost. Sovjetska zveza jih je formalno priznala 6. septembra 1991._NEWLINE_Danes so vse tri Baltske dr\xc5\xbeave parlamentarne demokracije s tr\xc5\xbenim gospodarstvom. Od leta 2004 so \xc4\x8dlanice Evropske unije in zveze NATO.'